A Tanács határozata

(1986. március 24.)

a vámeljárások egyszerűsítéséről és összehangolásáról szóló nemzetközi egyezmény F 2. mellékletének a Közösség nevében való elfogadásáról

(86/103/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság javaslatára,

mivel a 75/199/EGK határozatával [1] a Közösség megkötötte a vámeljárások egyszerűsítéséről és összehangolásáról szóló nemzetközi egyezményt;

mivel a belföldi forgalomra szánt áruk feldolgozásáról szóló F 2. melléklet a Közösség által elfogadható;

mivel a melléklet elfogadása ugyanakkor bizonyos fenntartásokkal történhet a vámunió követelményeinek és a vámjogszabályok összehangolási folyamata jelenlegi állapotának figyelembevétele érdekében,

A KÖVETKEZŐKÉPPEN HATÁROZOTT:

1. cikk

A vámeljárások egyszerűsítéséről és összehangolásáról szóló nemzetközi egyezménynek a belföldi forgalomra szánt áruk feldolgozására vonatkozó F 2. mellékletét a Közösség nevében elfogadja, egy általános jellegű fenntartással, valamint a 7. ajánlott gyakorlatra vonatkozó fenntartással.

A hivatkozott melléklet szövegét, a fenntartásokkal együtt csatolták e határozathoz.

2. cikk

A Tanács elnöke felhatalmazást kap, hogy kijelölje a Vám-együttműködési Tanács főtitkárának értesítésére jogosult személyt az 1. cikkben hivatkozott fenntartásoknak alávetett, ugyanabban a cikkben hivatkozott mellékletnek [2] az elfogadásáról.

Kelt Brüsszelben, 1986. március 24-én.

a Tanács részéről

az elnök

G. Braks

[1] HL L 100., 1975.4.21., 1. o.

[2] Az F 2. melléklet hatálybalépésének a napját a Tanács Főtitkársága az Európai Közösségek Hivatalos Lapjában fogja kihirdetni.

--------------------------------------------------

A vámeljárások egyszerűsítéséről és összehangolásáról szóló nemzetközi egyezmény F 2. melléklete tekintetében a Közösség által megjelölt fenntartások

1. Általános jellegű fenntartás (általános jellegű észrevétel)

"A közösségi jog csak részben fedi le ennek a mellékletnek a rendelkezéseit. A közösségi jog által le nem fedett területeken a tagállamok szükség esetén bevezetik saját fenntartásaikat."

2. Ajánlott gyakorlat 7.

"Rendes körülmények között a Közösség ennek az ajánlott gyakorlatnak a rendelkezéseit alkalmazza. Ugyanakkor az engedélyt csak abban az esetben adja meg, ha az áruknak a vonatkozó intézkedések szerinti elhelyezése nem idéz elő torzulásokat a behozott árukra alkalmazandó származási szabályok és mennyiségi korlátozások hatásaiban."

--------------------------------------------------

F 2. MELLÉKLET

A BELFÖLDI FORGALOMRA SZÁNT ÁRUK FELDOLGOZÁSÁRÓL SZÓLÓ MELLÉKLET

BEVEZETÉS

Általánosságban a belföldi forgalom számára behozott árukra kivethető vámok és adók jól illeszkednek az érintett ország vámtarifa-politikájához. Ugyanakkor bizonyos esetekben a behozott árukra kivetett importvámok és -adók olyan mértékűek, hogy az árukon a szándékok szerint végrehajtandó gyártási, feldolgozási és megmunkálási műveletek a belföldi forgalom számára történő vámkezelést követően a kereskedelmi tevékenység egészét veszteségessé teszik, és ez az ország szempontjából veszteségek keletkezését eredményezi, az ilyen tevékenységek más országba való áthelyezése miatt.

Másrészről ezek a gazdasági tevékenységek serkenthetők olyan módon, hogy bizonyos áruk feldolgozását engedélyezik vámhatósági ellenőrzés mellett a belföldiesítést megelőzően.

A belföldi forgalomra szánt áruk feldolgozását engedélyező vámeljárás célja: lehetőség biztosítása arra, hogy, ahol azt a nemzeti érdekek megkívánják, bizonyos behozott áruk vámfelügyelet mellett legyenek feldolgozhatók olyan mértékig, hogy az ilyen módon elkészülő termékekre kivetett importvámok és adók összege alacsonyabb legyen, mint amekkora vámot és adót az importált áruk esetében alkalmaznának.

MEGHATÁROZÁSOK

Ennek a mellékletnek az alkalmazásában:

a) a "belföldi forgalomra szánt áruk feldolgozása" meghatározás azt a vámeljárást jelenti, amelynek során behozott áruk a belföldi forgalom számára történő vámkezelést megelőzően és vámfelügyelet mellett gyárthatók, feldolgozhatók vagy megmunkálhatók olyan mértékig, hogy az ilyen módon elkészülő termékekre kivetett importvámok és adók összege alacsonyabb legyen, mint amekkora vámot és adót az importált áruk esetében alkalmaznának;

b) a "belföldi forgalom számára történő vámkezelés" meghatározás azt a vámigazgatási eljárást jelenti, amelyet követően a behozott áruk véglegesen a vámterületen maradnak. Ez az eljárás az összes vám és adó megfizetését, valamint az összes szükséges vámalakiság betartását vonja maga után;

c) az "importvámok és adók" meghatározás vámot, továbbá minden egyéb illetéket, adót, díjat vagy egyéb költséget jelent, amelyeket áruk behozatalakor vagy azzal kapcsolatosan szednek be, azonban nem tartalmazza a nyújtott szolgáltatások becsült költségeinek összegére korlátozott díjakat és költségeket;

d) a "vámáru-nyilatkozat" meghatározás a vámhatóságok által előírt formájú nyilatkozatot jelenti, amelynek használatával az érintett felek jelzik az áruk vonatkozásában lefolytatandó vámeljárás típusát, és a vámhatóság rendelkezésére bocsátják azokat az adatokat, amelyekre a vámhatóság az árunyilatkozatban igényelt eljárás lefolytatásához igényt tart;

e) a "vámfelügyelet" meghatározás olyan intézkedéseket jelent, amelyek biztosítják azoknak a törvényeknek és egyéb jogszabályoknak a betartását, amelyeknek a kikényszerítéséért a vámhatóság a felelős;

f) a "biztosíték" meghatározás azokat az eszközöket jelenti, amelyekkel a vámhatóság kielégítő módon biztosítja, hogy a vámhatóság felé fennálló kötelezettségek teljesítése megtörténik. A biztosíték "általános" jellegűként ismert abban az esetben, amikor biztosítja, hogy több művelet végrehajtásával kapcsolatosan keletkező kötelezettségek teljesítése megtörténik;

g) a "személy" meghatározás, amennyiben a szövegösszefüggés azt eltérő módon meg nem kívánja, mind a természetes, mind a jogi személyeket jelenti.

ALAPELVEK

1. Kötelező rendelkezés

A belföldi forgalomra szánt áruk feldolgozását e melléklet rendelkezései szabályozzák.

2. Kötelező rendelkezés

A belföldi forgalomra szánt áruk feldolgozásához teljesítendő feltételeket és végrehajtandó vámalakiságokat a nemzeti jogszabályok határozzák meg.

Megjegyzések:

(1) A belföldi forgalomra szánt áruk feldolgozása engedélyezésének a feltétele lehet, hogy a javasolt feldolgozási műveleteket az illetékes hatóságok a nemzetgazdasági szempontból hasznos tevékenységként ítéljék meg.

(2) A belföldi forgalomra szánt áruk feldolgozásának engedélyezése fenntartható a vámterületen letelepedett és olyan személyek számára, akiknek tevékenységei kielégítik a vámhatóságok által előírt elvárásokat.

(3) A vámhatóságok a feldolgozási tevékenységek végzéséhez az engedélyt általában meghatározott helyre (például az importőr telephelyére) és meghatározott személyek számára adják meg.

(4) A vámhatóságok előírhatnak egységes hozamrátákat a belföldi forgalomra szánt áruk feldolgozására irányuló tevékenységekre.

3. Kötelező rendelkezés

A belföldi forgalomra szánt áruk feldolgozásának engedélyezése annak a feltételnek a függvénye, hogy a vámhatóság meggyőződhet arról, hogy a feldolgozási tevékenységek eredményeként keletkező termékek az importált árukból származnak.

4. Kötelező rendelkezés

A belföldi forgalomra szánt áruk feldolgozásának engedélyezése annak a feltételnek a függvénye, hogy az áruk eredeti állapota a feldolgozást követően gazdaságosan ne legyen helyreállítható.

HATÁLY

5. Kötelező rendelkezés

A belföldi forgalomra szánt áruk feldolgozásának engedélyezését meghatározott árukategóriák jóváhagyott feldolgozási műveleteire adják meg.

Megjegyzés:

Az engedély olyan feldolgozási műveletekre korlátozható, amelyek meghatározott vámtarifaszámok alá osztályozható termékek létrehozását eredményezik.

6. Kötelező rendelkezés

A belföldi forgalomra szánt áruk feldolgozásának engedélyezése nem korlátozható kizárólag közvetlenül külföldről behozott árukra, hanem az engedélyt megadják tranzitterületről, vámraktárból vagy vámszabad területről érkező árukra is.

7. Ajánlott gyakorlat

A belföldi forgalomra szánt áruk feldolgozásának engedélyezését nem szabad elutasítani kizárólag a származási ország miatt, vagy annak alapján, hogy az árut melyik országban adták fel.

8. Kötelező rendelkezés

A belföldi forgalomra szánt áruk feldolgozásának jogát nem szabad a behozott áruk tulajdonosára korlátozni.

9. Ajánlott gyakorlat

Azonos típusú belföldi forgalomra szánt árukon nagybani és folyamatos feldolgozást végző személyek számára tevékenységeik végzéséhez általános jellegű engedély adandó.

ÁRUNYILATKOZAT A BELFÖLDI FORGALOMRA SZÁNT ÁRUK FELDOLGOZÁSÁHOZ

10. Kötelező rendelkezés

A nemzeti jogszabályokban meghatározandók azok a feltételek, amelyek mellett a belföldi forgalomra szánt áruk feldolgozásához vámáru-nyilatkozatot kell benyújtani az illetékes vámhatóság számára, és amelyek mellett az áruk feldolgozhatók.

Megjegyzés

Az árunyilatkozatot általában a belföldi forgalomra szánt áruk feldolgozásának megkezdése előtt benyújtják, bizonyos esetekben azonban, amikor a feldolgozási műveletek viszonylagosan egyszerűbbek, az engedély megadható a feldolgozási tevékenységeknek az árunyilatkozat benyújtását megelőző megkezdésére.

BIZTOSÍTÉK

11. Kötelező rendelkezés

Az esetlegesen nyújtandó vámbiztosíték formáját, amelyet a belföldi forgalomra szánt áruk feldolgozásának engedélyezéséhez rendelkezésre kell bocsátani, a nemzeti jogszabályok írják elő, vagy a nemzeti jogszabályok rendelkezéseinek megfelelően a vámhatóságok határozzák meg.

12. Ajánlott gyakorlat

A vámbiztosíték különféle elfogadható formái közüli választás joga megilleti az érintett személyt.

13. Kötelező rendelkezés

A vámhatóságok a nemzeti szabályozással összhangban meghatározzák azt az összeget, amelynek esetén a belföldi forgalomra szánt áruk feldolgozásának engedélyezéséhez biztosítékot kell nyújtani.

14. Ajánlott gyakorlat

Tekintettel a potenciálisan kiszabható behozatali vámok és adók összegére, bármely biztosíték összegét a lehető legalacsonyabb szinten kell megállapítani.

Megjegyzés:

Ez az ajánlott gyakorlat nem akadályozza a biztosíték egyedi érték alapján történő meghatározásának a lehetőségét olyan esetekben, amikor az áruk a vámtarifaszámok széles skáláját lefedik.

15. Kötelező rendelkezés

Amikor a biztosítékot a belföldi forgalomra szánt áruk feldolgozása kapcsán végzett több tevékenységből származó kötelezettségek teljesítésének fedezetére kell nyújtani, a vámhatóságok elfogadják általános biztosíték nyújtását.

16. Ajánlott gyakorlat

Olyan esetekben, amikor a vámhatóság meggyőződhet arról, hogy a számára esedékes összegek más eszközökkel is beszedhetők, kötelesek lemondani a biztosíték megköveteléséről.

A BELFÖLDI FORGALOMRA SZÁNT ÁRUK FELDOLGOZÁSÁNAK LEZÁRÁSA

17. Kötelező rendelkezés

A belföldi forgalomra szánt áruk feldolgozása lezárandó, amikor a feldolgozás eredményeként elkészülő termékeket a belföldi forgalom számára vámkezelik.

18. Kötelező rendelkezés

A nemzeti szabályozásban meg kell határozni azt az időpontot, amelyet figyelembe kell venni a belföldi forgalom számára vámkezelt áruk értékének és mennyiségének megállapításánál, valamint az azokra alkalmazandó importvámok és adók mértékének a meghatározásánál.

19. Ajánlott gyakorlat

Ha a körülmények azt indokolják, és az érintett személy azt kéri, a vámhatóságok kötelesek engedélyezni az eljárás lezárását akkor, amikor a feldolgozás vagy megmunkálás eredményeként elkészülő árukat kiszállítják, vámraktárban helyezik el vagy vámszabad területre szállítják.

20. Kötelező rendelkezés

A belföldi forgalomra szánt áruk feldolgozása során keletkező hulladékra vagy maradványra, ha azokat a belföldi forgalom számára vámkezelik, behozatali vámot és adókat vetnek ki olyan mértékben, amelyet az ilyen állapotban behozott árukra alkalmaztak volna.

Megjegyzés:

Engedélyezhető, hogy az ilyen hulladékot és maradványt vámhatósági ellenőrzés mellett kereskedelmi szempontból értéktelenné tegyék, vagy újra kiszállítsák.

21. Kötelező rendelkezés

A belföldi forgalom számára történő feldolgozásra behozott vagy a feldolgozás eredményeként elkészült, a belföldi forgalom számára történő vámkezelési eljárást megelőzően megsemmisült vagy baleset, illetve vis maior esemény bekövetkezése miatt helyrehozhatatlanul károsodott árukra nem vethetők ki importvámok vagy -adók, amennyiben az ilyen megsemmisülést vagy károsodást a vámhatóság kétséget kizáróan meg tudja állapítani. A károsodást követően visszamaradó minden hulladékra vagy maradványra, ha azokat a belföldi forgalom számára vámkezelik, behozatali vámot és adót vetnek ki olyan mértékben, amilyet az ilyen állapotban behozott árukra alkalmaztak volna.

A BIZTOSÍTÉK FELSZABADÍTÁSA

22. Kötelező rendelkezés

A belföldi forgalomra szánt áruk feldolgozása lezárását követően minden biztosítékot a lehető legrövidebb időn belül fel kell szabadítani.

TÁJÉKOZTATÁS A BELFÖLDI FORGALOMRA SZÁNT ÁRUK FELDOLGOZÁSÁRÓL

23. Kötelező rendelkezés

A vámhatóságok kötelesek biztosítani, hogy a belföldi forgalomra szánt áruk feldolgozásával kapcsolatosan minden szükséges információ bármely érdekelt személy számára azonnal rendelkezésre álljon.

--------------------------------------------------